钦定古今图书集成/明伦汇编/氏族典/第363卷 > 《廖用贤尚友录》 > 任谅
## 钦定古今图书集成/明伦汇编/氏族典/第363卷 > 《廖用贤尚友录》 > 任谅

按《宋史任谅传》：“谅字子谅，眉山人，徙汝阳。九岁而孤，
力学自奋，登高第，历官徽猷阁待制、江淮发运使。蔡
京破东南转般漕运法为直达纲，谅入对，首论之，京
怒。会汴、泗大水，谅亲部卒筑堤，徙民就高，振以米粟，
水退人获全。京诬以为漂溺千计，坐削籍归田里。执
政或言水灾，守臣职，发运使何罪？”帝亦知其枉，复徽
猷阁待制，加龙图阁直学士、知京兆府，徙渭州。以母
忧去。宣和七年，提举上清宝箓宫、修国史。谅言郭药
师必反，帝不听。大臣以为病狂，出提举嵩山崇福宫。
是冬，金人举兵犯燕山，药师叛降，皆如谅言。迺复起
谅为京兆，未几卒。